24
Iesu i Use u le Felun Tunmapek in Laulau
Mak 13:1-2; Luk 21:5-6
1 Iesu ka suu tina Felun Tunmapek. Ma aunbiing ka la koseng u, berberat na fafausum kia ri ka la usuf i ma ri ka tus u ini foron fel ae na palgan ubiif kale Felun Tunmapek. 2 Ke ka fas ri aragii, “Gam par foron tier tikii igii? Tekentu kanaka ia fas gam, namih, biil mang in tikii e fat in borong na olon neng, rin lin sabalke ri tikii.”
Foron Fakileng na Farfarop na Biing
Mak 13:3-13; Luk 21:7-19
3 Aunbiing Iesu i kiis na olon Pungpung na Olif, berberat na fafausum kia ri ka la usuf i ma ri ka diik fakum u aragii, “Fas kemem, nangis foron tier igii in tapiek? Ke matngan fakileng arafa in finngas u le paipaifis kiam ke farfarop na foron biing ka fatat?”
4 Ke Iesu ka kiliis ri aragii, “Gamen tumarang, tarama tikas ka fabal gam. 5 Wara le in fuun rin la ini asang ma rik use u lo ri tom le, ‘Iau e Mesaia,’ ke rik fabal fanu fuun. 6 Gamen ongen foron fapaket ke babauus na foron fapaket, isau le gong gam nangnangih. Foron tier arae in tapiek tom, isau le farfarop na biing biil biitom. 7 Nenge funmat in fapaket turan nenge funmat, ke nenge matanfuntih ik fapaket turan nenge matanfuntih. Fitol turan gih in tapiek na fale maleh. 8 Foron tier tikii igii in arae tanwaran fangungut ae nenge fifin i kalsakai famu u, aunbiing i fafang.
9 +“Namih, fanu rin ta ufu gam isi rik ta fangungut sing gam ke rik siimete gam. Ma foron funmat tikii rin ememse gam, i wara na asang. 10 Na aunbiing ae, unune ken fanu in luut ma rik ta ufu foron talri una liman tuui ke rik ememse fafis temtem tikii lo ri tom. 11 In fuun sabin e profet famfabal rin tapiek, ma rik fabal fanu fuun. 12 Sinangun famais na liu ken fanu fuun in mir, i wara le sinang laulau in laumet lalala. 13 +Isau le se i tifat papang na farfarop, God in faliu u. 14 Rin fafas ini Rokap na Fafas na matanfuntih usuf fanu tikii na piklinbat arae orek an fafamalal usuf foron funmat tikii. Ke namih, farfarop na foron biing ik tapiek.
Fafanau isi nenge Tier Laulau in Tapiek
Mak 13:14-23; Luk 21:20-24
15 +“Gamen par nenge tier ae i laulau kanaka in tapiek, in kiis na fel ae i kalkaluu ma ik fadu u. Tier igii profet Daniel i ororek famu ta isi pakanini. Se i wes foron orek igii, i rokap le in malal ulo. 16 Na aunbiing ae, fanse ae ri kiis na falifu na Iudaia, rin fin una foron pungpung. 17 +Male tikas bae na olon fel kia, aunbiing in puh, gong i kau isi kep fasuu ti minmara. 18 Ke male tikas awii na mok, gong i fis una fel isi kep kilkiliis kia. 19 Kiskam kanaka sing foron tian ke kelefin ae ri fasfasus na aunbiing ae. 20 Gamen sising isi aunbiing una fin gong i tapiek na funiil ae falifu i mir la, le na ti Biingen Mangeh. 21 +Wara le na aunbiing ae, tatawin in laumet kanaka tom na foron tatawin ae i tapiek la aga na piklinbat, tipes u tina tanwaran fakfakiis papang igii ma namih, biil sabin in mel e tatawin in arae. 22 Male God biil in kiit fatukli aunbiing na tatawin ae, ke biil tikas in liu. Isau le in kiit fatukli u, wara lon fanu ae ka tus pes ta ri. 23 Na aunbiing ae, male tikas in fas gam le, ‘Par u, igii e Mesaia,’ le, ‘Ae e Mesaia,’ gong gam unune lo. 24 Wara le foron mesaia famfabal ke foron profet famfabal rin tapiek. Rin fatapiek foron rakrakai na fakileng ke foron tier an fabitit. Male ri fasih, ke rik fabal fanu sabin ae God ka tus pes ta ri. 25 Par u, ia ka fas famu gam mang ini foron tier ae in tapiek.
26 +“Pesu, male tikas in fas gam le, ‘Mesaia ae na sunbiil,’ gong gam la una falifu ae. Ke male tikas in fas gam le, ‘Igii na palgan fel,’ gong gam unune lo. 27 Wara le paipaifis ken Kalalik ken Kaltu, in arae pil ae i maeng tina falifu ae pisiih i susupiek la wah, una falifu ae pisiih i sup la lo. 28 +Falifu ae imel e minet lo, foron kauko rin la turim aiwa.”
Paipaifis ken Kalalik ken Kaltu
Mak 13:24-27; Luk 21:25-28
29 +Iesu ka orek biitom aragii, “Aunbiing tatawin na foron biing ae in rop, fanpil
‘matan pisiih in kubunor,
funiil biil in to popos,
foron keltot rin luut tinbae na bat
ma foron tier buuii na bat rik nut.’
30 +“Na aunbiing ae, fakileng na Kalalik ken Kaltu in tapiek bae na bat, ma foron funmat tikii na piklinbat rin par u ke rik teng. Rin par Kalalik ken Kaltu in tapiek na laukaf tinbae na bat ini rakrakai ke ini tara memeh kia. 31 Tafih in lala ninih ke ik wuun foron angelo kia isi tel turim fanu kia ae ka tim pes ta ri tina ifet e matan kif, tina nenge baban nanal una nenge baba sabin.
Gamen Kep Usum tina Au na Fik
Mak 13:28-31; Luk 21:29-33
32 “Gamen kep usum tina au na fik. Aunbiing foron kubu i kuum ke foron awu ka tampalas, gamen usum le foron funiil ae falifu i tuntun la ka fatat. 33 Ifasi sabin arae, aunbiing gam par foron tier tikii ae ia use ta u i tapiek, ke gamek usum le aunbiing ka fatat, ae mang na matanfel. 34 Tekentu kanaka ia fas gam, fanu na ulul igii biil biitom rin mangmangal, ke foron tier tikii igii ik tapiek. 35 Kukulii ke piklinbat run mangmangal, isau le foron orek kiak biil in to mangmangal.
Biil Tikas i Usum na Biing ke na Aunbiing
Mak 13:32-37; Luk 17:26-30,34-36
36 “Biil tikas i usum na biing ke na aunbiing. Foron angelo sabin buuii na kukulii tura ke Kalalik biil ri usum, biil. Tata keskes sau. 37 +Biingen paipaifis ken Kalalik ken Kaltu in fasi arae na foron biing ke Noa. 38 Wara le na foron biing ae nor biil biitom i tapiek, fanu ri famam ien, yin ke fakekel, papang na biing ae Noa ka kau na sip. 39 +Ma biil ri usum le sani in tapiek, papang na aunbiing nor ka tapiek ke ri tikii ri ka ring. In fasi sabin arae na biingen paipaifis ken Kalalik ken Kaltu. 40 Na biing ae, in wu e kaltu run foim na mok, rin kep pes itikii koseng neng. 41 Ke in wu e fifin run gosgos wit la ini fat, ke rin kep pes itikii koseng neng.
42 “Pesu, gamen tumarang, wara le biil gam usum na aunbiing Kumguui kimi in tapiek lo. 43 +Isau le gamen malal na tier igii: Male taman fel in usum na aunbiing sa na wor ae tom sisii in tapiek lo, ke ifasi in kiis ma ik famam parpar. Biil ifasi in wol fofoes ufu tom sisii ik suksukuum na fel kia, biil. 44 Pesu, gam sabin gamen geges, wara le Kalalik ken Kaltu in tapiek na aunbiing ae biil gam wol le in tapiek lo.”
Orek Fatoftof na Fafauun Rokap ke Fafauun Laulau
Luk 12:41-48
45 Iesu ka orek biitom aragii, “Fafauun sa ae i tel fakasi foim ma imel sabin e rokap na wolwol kia? Matngan fafauun arae, laulaumet kia in luun u isi ik famfamu ken foron fafauun na fel kia ma ik fen ri na aunbiing tom una ien. 46 In kalok e fafauun ae, aunbiing laulaumet kia in tapiek ma ik par u le i tel fasuut foim kia tom. 47 Tekentu kanaka ia fas gam, laulaumet ae in ta ufu foron minmara tikii isi fafauun ae ik fofonoi lo. 48 Isau male fafauun ae i kaltu laulau ma ka tara sing i tom aragii, ‘Laulaumet kiak biil in to fis sape,’ 49 ke ka tipes paket foron tikiin foim kia, ka ien ke ka umin dan rakrakai turan foron tom ininmet. 50 Laulaumet ken foron tom foim ae in tapiek na nenge biing ae biil i to wol le in tapiek lo, le na ti aunbiing ae biil i usum lo, 51 ke laulaumet kia in tingting burburngi u ma ik luun u turan foron tom gargaranmet. Ma na falifu ae, rin teng ma rik faririt ngisri.”
+ 24:9 Metiu 10:22 + 24:13 Metiu 10:22 + 24:15 Daniel 9:27; 11:31; 12:11 + 24:17 Luk 17:31 + 24:21 Daniel 12:1; Parpar 7:14 + 24:26 Luk 17:23,24 + 24:28 Luk 17:37 + 24:29 Aisaia 13:10; Joel 2:10,31; 3:15; Parpar 6:12-13; Esekiel 32:7; Aisaia 34:4 + 24:30 Daniel 7:13; Sekaraia 12:10-14; Parpar 1:7 + 24:37 Stat 6:5-8 + 24:39 Stat 7:6-24 + 24:43 Luk 12:39,40